ອົງດາໄລລາມະ ຈະພົບປະກັບ ປະທານາທິບໍດີ ສະຫະຣັດ ທີ່ ທຳນຽບຂາວ
ຂ່າວສຳຄັນອື່ນໆ: ອັຟການິສຖານ ຢາກໃຫ້ສົ່ງໂຕ ຜູ້ບັນຊາການ ທາລີບານ ທີ່ຖືກຈັບນັ້ນ ໃຫ້ຕົນ; ຜູ້ນຳປະຊາທິປະໄຕມຽນມາ ຈະພົບປະ ກັບທູດພິເສດ ອົງການສະຫະປ
ປະທານາທິບໍດີ ສະຫະຣັດ ທ່ານ BARACK OBAMA ຈະເປັນເຈົ້າ ພາບຕ້ອນຮັບ ອົງດາໄລລາມະ ຜູ້ນຳທາງດ້ານຈິດໃຈ ທີ່ລີ້ພັຍ ຢູ່ໃນຕ່າງປະເທດຂອງຊາວທິເບດ ຢູ່ທີ່ທຳ ນຽບຂາວ ໃນວັນພະຫັດມື້ນີ້ທັງໆທີ່ໄດ້ມີການປະທ້ວງຢ່າງແຮງຈາກຈີນ ອົງດາໄລລາມະໄດ້ສະເດັດມາເຖິງ ນະຄອນຫລວງວໍຊິງຕັນໃນມື້ວັນພຸດ ວານນີ້ ລ່ວງໜ້າ ການພົບປະ ກັບທ່ານ OBAMA ຊຶ່ງຈະມີຂຶ້ນຢູ່ໃນຫ້ອງສ່ວນໂຕ ທີ່ທຳນຽບຂາວ ບໍ່ແມ່ນຢູ່ໃນຫ້ອງ OVAL OFFICEຫລືຫ້ອງທຳງານທາງການ ຂອງ ປະທານາທິບໍດີນັ້ນ ໂຄສົກຄົນນຶ່ງ ຂອງທຳນຽບຂາວກ່າວວ່າ ພວກນັກຂ່າວ ຈະບໍ່ມີໂອກາດ ໄດ້ຖ່າຍຮູບ ການພົບປະລະຫວ່າງຜູ້ນຳທັງສອງ ແຕ່ເວົ້າວ່າ ທຳ ນຽບຂາວ ຈະນຳອອກເຜີຍແຜ່ຮູບທີ່ຖ່າຍຢ່າງເປັນທາງການໃບນຶ່ງ ການພົບປະ ທີ່ວ່ານີ້ ໄດ້ຮັບການຕຳໜິຕິຕຽນຢ່າງໜັກຈາກຈີນ ທີ່ເວົ້າວ່າ ຕົນຄັດຄ້ານ ຢ່າງແຂງຂັນ ຕໍ່ການຢ້ຽມ ຢາມຂອງອົງດາໄລລາມະ ໃນສັບປະດາແລ້ວນີ້ ຈີນໄດ້ຮຽກຮ້ອງໃຫ້ສະຫະຣັດຖອນການ ເຊື້ອເຊີນ ໃຫ້ອົງດາໄລລາມະ ມາພົບປະ ກັບທ່ານໂອບາມານັ້ນໂດຍທັນທີ ທູດພິເສດ ໃນ ດ້ານສິດທິມະນຸດ ຂອງອົງການສະຫະປະຊາຊາດ ຈະພົບປະ ກັບທີ່ປຶກສາທີ່ໄວ້ໃຈໄດ້ ຂອງທ່ານນາງ ອອງຊານຊູຈີຜູ້ນຳປະຊາທິປະໄຕມຽນມາທີ່ຖືກຄຸມ ຂັງຢູ່ນັ້ນ ຢູ່ທີ່ນະຄອນຢ່າງກຸ້ງໃນວັນພະຫັດ ມື້ນີ້ ເຈົ້າໜ້າທີ່ ຂອງພັກສັນນິບາດແຫ່ງຊາດເພື່ອປະຊາ ທິປະໄຕກ່າວວ່າ ທູດພິເສດ ຂອງອົງການສະຫະ ປະຊາຊາດທ່ານ TOMAS OJEA QUINTANAຈະປຶກສາຫາຣື ກັບຮອງຜູ້ນຳ ຂອງພັກສັນນິບາດ ແຫ່ງຊາດ ເພື່ອປະຊາທິປະໄຕ ທ່ານ TINOO ອາຍຸ 82 ປີ ທີ່ຖືກປ່ອຍ ຈາກການກັກບໍຣິເວນ ໃນມື້ວັນເສົາຜ່ານມານີ້ ນອກນັ້ນ ທ່ານ QUINTA NA ຍັງຈະໄດ້ພົບປະ ກັບທ່ານ WIN TIN ຊຶ່ງຄັ້ງນຶ່ງເຄີຍເປັນນັກໂທດການເມືອງທີ່ຖືກ ຄຸມຂັງ ດົນທີ່ສຸດ ຈົນຮອດເວລາທີ່ທ່ານ ຖືກປ່ອຍຈາກຄຸກ ໃນປີ 2008 ຍັງເປັນທີ່ຄາດ ກັນອີກວ່າ ທູດພິເສດຂອງອົງການ ສະຫະປະຊາຊາດ ຈະໄປຢ້ຽມຄຸກໃຫຍ່ INSEIN ທີ່ ມີຊື່ສຽງເໜົ່າເໝັນນັ້ນ ໃນວັນພະຫັດມື້ນີ້ ແລະຈະພົບປະ ກັບພວກຜູ້ນຳ ທະຫານມຽນມາທີ່ນະຄອນຫລວງ NAYPYIDAW ໃນວັນສຸກມື້ອື່ນ ເຈົ້າໜ້າທີ່ສືບລັບອັຟການິສຖານ ພວມຮ້ອງຂໍ ໃຫ້ສົ່ງໂຕຜູ້ບັນຊາການ ທາລີບານ ຄົນນຶ່ງທີ່ຖືກຈັບເມື່ອໄວໆມານີ້ ໃຫ້ແກ່ເຈົ້າໜ້າທີ່ ອັຟການິສຖານ ໂຄສົກຄົນນຶ່ງ ຂອງຜແນກສືບ ລັບອັຟການິສຖານ ກ່າວຕໍ່ພວກນັກຂ່າວໃນວັນ ພະຫັດມື້ນີ້ວ່າ ປາກິສຖານຫລືປະເທດໃດກໍຕາມ ທີ່ຄວບຄຸມໂຕ MULLAH ABDUL GHANI BARADAR ໄວ້ນັ້ນຄວນມອບໂຕຜູ້ກ່ຽວໃຫ້ແກ່ ອັຟການິສຖານ ເຈົ້າໜ້າທີ່ ປາກິສຖານແລະສະ ຫະຣັດກ່າວວ່າ ຜູ້ນຳກຸ່ມທາລີບານ ໃນອັຟການິສ ຖານຄົນນີ້ ໄດ້ຖືກຈັບ ໃນສັບປະດາແລ້ວໃນການປະຕິບັດງານຮ່ວມ ຢູ່ທີ່ນະຄອນກາຣາຈີ ໃນພາກໃຕ້ ປາກິສຖານ ນາຍ BARADARຊຶ່ງເປັນຄົນ ອັຟການິສຖານນັ້ນ ແມ່ນກຳຕຳ ແໜ່ງທີ່ສຳຄັນສຸດ ອັນດັບ 2ໃນກຸ່ມທາລີບານ ຮອງຈາກ MULLAH MUHAMMAD OMAR ຜູ້ກໍ່ຕັ້ງ ກຸ່ມທາລີບານ ເຈົ້າໜ້າທີ່ ກ່າວເຖິງຜູ້ບັນຊາການ ທາລີບານຄົນນີ້ວ່າ ເປັນສະມາຊິກກຸ່ມທາລີບານ ທີ່ສຳຄັນສຸດ ທີ່ໄດ້ຖືກຈັບ ນັບແຕ່ສົງຄາມ ໃນອັຟການິສຖານເລີ້ມຂຶ້ນ ໃນທ້າຍປີ 2001 ນັ້ນ ທຳນຽບຂາວ ກ່າວຊົມເຊີຍ ການຈັບກຸມໃນຄັ້ງນີ້ວ່າ ເປັນຄວາມສຳເຣັດ ອັນໃຫຍ່ຫລວງ ອັງກິດ ແລະໄອແລນໄດ້ຮຽກໂຕ ເອກອັຄຣັຖທູດຂອງອິສຣາແອລ ໄປ ຕອບຄຳຖາມຫລັງຈາກ ມີການຄົ້ນພົບວ່າໜັງສື ເດີນທາງປອມຂອງຢູໂຣບ ໄດ້ຖືກໃຊ້ ໂດຍພວກ ທີ່ຖືກກ່າວຫາວ່າ ເປັນມືສັງຫານຫົວ ໜ້າກຸ່ມຫົວ ຮຸນແຮງຄົນນຶ່ງ ຂອງປາແລສໄຕນ໌ ເປັນທີ່ຄາດ ກັນວ່າ ເອກອັຄຣັຖທູດອິສຣາແອລ ປະຈຳອັງ ກິດ ຈະພົບປະ ກັບເຈົ້າໜ້າທີ່ ທີ່ກຸງລອນດອນ ໃນວັນພະຫັດມື້ນີ້ນຶ່ງມື້ ຫລັງຈາກ ນາຍົກຣັຖ ມຸນຕຣີອັງກິດ ທ່ານ GORDON BROWN ໄດ້ຮຽກຮ້ອງໃຫ້ມີການສືບສວນກ່ຽວກັບການ ໃຊ້ ໜັງສືເດີນທາງ ຂອງອັງກິດ 11ຄົນ ທີ່ ຖືກກ່າວຫາວ່າ ພົວພັນໃນການສັງຫານ ຜູ້ບັນ ຊາການ ຂອງກຸ່ມຮາມັສ ນາຍMAHMOUD AL-MABHHOUH ທີ່ DUBAI ໃນເດືອນແລ້ວ ໃນການປະຕິບັດງານທີ່ມີການວາງແຜນ ຢ່າງດີີນັ້ນ ໄດ້ໃຊ້ໜັງສືເດີນທາງ ຂອງອັງກິດ ໄອແລນແລະເຢັຽຣະມັນ ກຸ່ມຮາມັສ ໄດ້ກ່າວຫາ ອິສຣາແອລວ່າ ເປັນຜູ້ທຳການສັງຫານຜູ້ບັນຊາການຂອງຕົນ ແລະການຄາດຄະເນ ຂອງສື່ມວນຊົນ ໄດ້ເພັ່ງເລັງໃສ່ໜ່ວຍສືບ ລັບໂມສາດ ຂອງອິສຣາແອລ ຫົວໜ້າ ຄນະຜູ້ພິ ພາກສາ ໃນການດຳເນີນຄະດີຮ່ວມເພດກັບ ຜູ້ຊາຍດ້ວຍກັນ ຂອງຜູ້ນຳພັກຝ່າຍຄ້ານ ມາ ເລເຊັຽ ທ່ານ ANWARIBRAHIM ກ່າວວ່າ ທ່ານຈະບໍ່ຖອນໂຕ ອອກຈາກ ຄະດີດັ່ງກ່າວ ທ່ານ MOHAMMADZABIDIN DIAH ຜູ້ ພິພາກສາ ສານຊັ້ນສູງ ຂອງມາເລເຊັຽ ໄດ້ປະ ກາດການຕັດສິນໃຈຂອງທ່ານໃຫ້ຊາບ ໃນວັນ ພະຫັດມື້ນີ້ ໃນລະຫວ່າງການດຳເນີນຄະດີຂອງ ສານ ທ່ານANWAR ພວມປະເຊີນກັບໂທດ ຈຳຄຸກ 20 ປີ ໃນຂໍ້ຫາ ມີເພດສັມພັນ ກັບອະ ດີດຜູ້ຊ່ອຍຄົນນຶ່ງ ທີ່ເປັນຜູ້ຊາຍ ໃນປີ 2008 ທະນາຍຄວາມ ຂອງທ່ານເວົ້າວ່າຄະດີນີ້ ແມ່ນພາກສ່ວນນຶ່ງ ຂອງແຜນການ ຂອງຣັຖບານ ທີ່ຈະດັບອາຊີບ ທາງການເມືອງຂອງ ທ່ານ ຄະນະທະນາຍຄວາມ ຕໍ່ສູ້ຄະດີໃຫ້ທ່ານ ANWAR ໄດ້ກ່າວຫາວ່າ ຫົວໜ້າຄະນະຜູ້ພິພາກສາ ມີຄວາມລຳອຽງ ຕໍ່ທ່ານ ANWAR ຫລັງຈາກ ຜູ້ພິພາກສາ ບໍ່ໄດ້ລົງໂທດໜັງສືພິມສະບັບນຶ່ງ ທີ່ພິມເຜີຍແຜ່ ຮູບພາບ ຜູ້ກ່າວຫາ ຕໍ່ທ່ານ ANWARທີ່ຊີ້ໄປໃສ່ຕຽງ ບ່ອນທີ່ມີການ ກ່າວຫາວ່າ ການຮ່ວມເພດ ໄດ້ມີຂຶ້ນນັ້ນ ໜັງສືພິມ ສະບັບນີ້ ມີສ່ວນກ່ຽວຂ້ອງ ກັບພັກຣັຖບານ ຂອງມາເລເຊັຽ ນາຍົກຣັຖມຸນ ຕຣີຮຸນເຊນ ຂອງກຳປູເຈັຽ ກ່າວວ່າ ຣະເບີດ ຝັງດິນ ຫຼາຍໆລ້ານລູກທີ່ຕົກຄ້າງມາແຕ່ສມັຍ ສົງຄາມກາງເມືອງພຸ້ນຍັງຖືກຝັງ ຊະຊາຍຢາຍ ຢູ່ໃນທົ່ວປະເທດ ແລະເປັນພັຍຂົ່ມຂູ່ ຕໍ່ສາທາ ຣະນະຊົນ ທ່ານຮຸນເຊນກ່າວໃນມື້ວານນີ້ວ່າ ພວກເກັບກູ້ຣະເບີດ ຍັງຈຳເປັນຕ້ອງໄດ້ເກັບກູ້ ຣະເບີດອອກຈາກພື້ນທີ່ລະຫວ່າງ 670 ກິໂລ ແມັດມົນທົນຫຼືປະມານ 1 ສ່ວນ 3 ຂອງ 1%ຂອງພື້ນທີ່ທັງໝົດ ໃນກຳປູເຈັຽ ນາຍົກຣັຖມຸນ ຕຣີກຳປູເຈັຽ ໃຫ້ທັສນະຄວາມເຫັນດັ່ງກ່າວ ໃນພິທີ ທີ່ຈັດຂຶ້ນ ຢູ່ນະຄອນຫລວງພະນົມ ເປັນຊຶ່ງຣັຖບານຂອງທ່ານ ໄດ້ຮັບມອບໂອນ ອຸບປະກອນ ເກັບກູ້ຣະເບີດ ຈາກຍີ່ປຸ່ນມູນຄ່າ 5 ລ້ານ 5 ແສນ ໂດລາ ຣະເບີດຝັງດິນ ແລະຣະເບີດ ທີ່ບໍ່ທັນແຕກ ຈາກສົງຄາມເປັນເວລາສາມທົສວັດ ໃນກຳປູເຈັຽ ທີ່ສິ້ນສຸດລົງໃນຊຸມປີ 1990 ນັ້ນຍັງຖືກຝັງຊະຊາຍ ຢາຍຢູ່ ຕາມໝູ່ບ້ານຕ່າງໆ ແລະພື້ນທີ່ ການປູກຝັງ ຣະເບີດທີ່ຍັງຕົກຄ້າງເຫລົ່ານີ້ ໄດ້ ເຮັດໃຫ້ປະຊາຊົນ ໄດ້ຮັບບາດເຈັບ ແລະລົ້ມຕາຍຫລາຍຄົນ ໃນແຕ່ລະປີ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ